Diari Oficial de la Generalitat Valenciana


Sumari del DOGV 9636, del 11-07-2023 (2023/7732)

RESOLUCIÓ de 5 de juliol de 2023, de la consellera de Participació, Transparència, Cooperació i Qualitat Democràtica, per la qual es concedeixen subvencions destinades a les universitats de la Comunitat Valenciana per a la realització, durant l'exercici 2023, d'actuacions relacionades amb el desenvolupament de l'Estatut d'Autonomia de la Comunitat Valenciana i la promoció de l'autogovern, així com amb la responsabilitat social.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9636

Data del DOGV
:   11-07-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/7732


Data del document
:   05-07-2023

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Resolució

Anàlisi jurídica

 Descriptors 

:   * Conselleria de Participació, Transparència, Cooperació i Qualitat Democràtica
    * ajuda pública

RESOLUCIÓ de 5 de juliol de 2023, de la consellera de Participació, Transparència, Cooperació i Qualitat Democràtica, per la qual es concedeixen subvencions destinades a les universitats de la Comunitat Valenciana per a la realització, durant l'exercici 2023, d'actuacions relacionades amb el desenvolupament de l'Estatut d'Autonomia de la Comunitat Valenciana i la promoció de l'autogovern, així com amb la responsabilitat social. [2023/7732]  
Vistes les actuacions realitzades per a la tramitació i resolució dels expedients incoats a conseqüència de les sol·licituds presentades en el marc de l'Ordre 1/2017, de 16 de gener, de la Conselleria de Transparència, Responsabilitat Social, Participació i Cooperació (DOGV 7961, 19.01.2017), modificada per l'Ordre 1/2019, de 18 de gener, de la mateixa Conselleria (DOGV 8472, 25.01.2019), d'ara en avant l'Ordre, en relació amb la Resolució de 27 de febrer de 2023, de la Conselleria de Participació, Transparència, Cooperació i Qualitat Democràtica, per la qual es convoca la concessió d'aquestes subvencions per a l'exercici 2023 (DOGV 9553, 14.03.2023), es resol l'esmentada convocatòria sobre la base dels següents:  
  
Antecedents de fet  
Primer. Mitjançant l'Ordre 1/2017, de 16 de gener, de la Conselleria de Transparència, Responsabilitat Social, Participació i Cooperació, es van aprovar les bases reguladores de la concessió de subvencions destinades a universitats de la Comunitat Valenciana per a la realització d'actuacions relacionades amb el desenvolupament de l'Estatut d'Autonomia de la Comunitat Valenciana i la promoció de l'autogovern, així com amb la responsabilitat social. Aquesta Ordre va ser posteriorment modificada a través de l'Ordre 1/2019, de 18 de gener, de la mateixa conselleria.  
I en el marc del que estableixen aquestes bases reguladores, a través de la Resolució de 27 de febrer de 2023, de la Conselleria de Participació, Transparència, Cooperació i Qualitat Democràtica, es va convocar la concessió de les indicades subvencions per a l'exercici 2023.  
  
Segon. El nombre total de sol·licituds presentades -totes aquestes dins de termini- ha sigut de dèsset, de les quals dotze fan referència a la realització d'actuacions relacionades amb el desenvolupament de l'Estatut d'Autonomia i la promoció de l'autogovern, i quatre al·ludeixen a activitats vinculades amb la responsabilitat social. La dessetena correspon a un ajuntament, i a la seua inadmissió a tràmit s'al·ludirà específicament més endavant.  
Tercer. Finalitzat el termini de presentació de sol·licituds en data 14 d'abril de 2023, l'òrgan instructor va efectuar els corresponents requeriments d'esmena i millora, de conformitat amb l'apartat 3 de la base reguladora quarta de l'Ordre, advertint, quan era procedent, de les actuacions que no eren subvencionables d'acord amb l'apartat 1 de la base reguladora segona de l'Ordre.  
Quart. La Comissió de Valoració prevista en la base reguladora cinquena de l'Ordre es va reunir en data 22 de juny de 2023, amb la finalitat d'avaluar les sol·licituds presentades de conformitat amb els criteris objectius d'atorgament continguts en la base reguladora sisena de la mateixa Ordre, i proposar l'assignació de les quanties individualitzades de subvenció, segons el que es disposa en la base reguladora huitena de la mateixa Ordre. Segons consta expressament en l'acta d'aquesta reunió, l'òrgan col·legiat va adoptar els acords següents:  
1. Proposar la inadmissió a tràmit de la sol·licitud presentada per l'Ajuntament de Quatretonda (expedient TSPUNI/2023/46/17), en ser aquesta una convocatòria de subvencions destinada exclusivament a les universitats de la Comunitat Valenciana i no haver realitzat l'esmentada entitat local cap al·legació dins del tràmit d'audiència prèvia que li va ser concedit mitjançant un escrit notificat a través de la plataforma telemàtica de la Generalitat.  
2. Proposar que es considere que la Universitat de València ha desistit de la sol·licitud que va donar lloc a l'expedient TSPUNI/2023/46/12, per no haver contestat l'entitat interessada el requeriment d'esmena que li va ser notificat a través de la plataforma telemàtica de la Generalitat. Tot això, de conformitat amb el que es preveu en l'apartat 3 de la base reguladora quarta de l'Ordre i en l'apartat seté de la resolució de convocatòria, en relació amb l'article 68 de la Llei 39/2015, d'1 d'octubre, del procediment administratiu comú de les administracions públiques, i amb l'article 23.5 de la Llei 38/2003, de 17 de novembre, general de subvencions.  
3. Establir, de conformitat amb el que es preveu en la base reguladora segona, que no són subvencionables les despeses de restauració, ni les vinculades amb el material per a la difusió, promoció o divulgació d'activitats (cartells, fullets, tríptics, etc.) o amb l'edició de publicacions en diferents formats (llibres, revistes, etc.) quan no estiguen concretats els costos, els exemplars i les característiques de l'edició.  
Com a resultat d'aplicar aquests paràmetres, i una vegada revisada la documentació aportada per les diverses universitats concurrents per a atendre els requeriments d'esmena i millora que s'havien efectuat, la Comissió de Valoració va acordar, per unanimitat, dur a terme els ajustos preliminars següents:  
a) Expedient TSPUNI/2023/46/3. La quantia sol·licitada inicialment (7.990,88 €) es redueix a 7.987,88 € després del requeriment d'esmena i la resposta rebuda, amb la finalitat d'ajustar l'import de l'hostalatge als límits del Decret 24/1997, d'11 de febrer, del Consell, sobre indemnitzacions per raó del servei i gratificacions per serveis extraordinaris.  
  
b) Expedient TSPUNI/2023/46/4. Després del requeriment d'esmena efectuat, i en vista de la contestació rebuda, la quantia sol·licitada inicialment (4.564,48 €) s'incrementa fins als 4.565,68 €, i es corregeix així l'error que l'entitat interessada havia comés en calcular l'import de l'hostalatge.  
c) Expedient TSPUNI/2023/46/5. La quantia sol·licitada al principi (10.119,00 €) es redueix a 9.649,00 € després del requeriment d'esmena i en vista de la documentació aportada per a atendre'l, i s'esmena així l'error en què havia incorregut la universitat interessada en sumar els imports corresponents a desplaçament i hostalatge.  
  
d) Expedient TSPUNI/2023/46/6. Atés per l'entitat interessada el requeriment d'esmena que se li va notificar, en la contestació rebuda el pressupost de l'activitat passa de 8.000,00 € inicials a 6.275,00 €.  
  
e) Expedient TSPUNI/2023/46/7. En el pressupost presentat amb la sol·licitud hi havia un error de càlcul en els imports pertanyents als conceptes de desplaçaments i allotjaments. En la seua contestació al requeriment d'esmena, la universitat interessada rectifica aquest error, de manera que la quantia sol·licitada passa de 14.464,00 € a 14.271,76 €.  
f) Expedient TSPUNI/2023/46/8. En la seua contestació al requeriment d'esmena, l'entitat interessada aclareix quin és el títol amb què pretén identificar l'activitat programada, ja que en la documentació inicialment aportada havia utilitzat, de manera confusa, diferents possibles títols.  
g) Expedient TSPUNI/2023/46/9. Davant el dubte sorgit inicialment entorn del desglossament de costos que presentava l'entitat en relació amb el nombre de ponents intervinents en les taules redones, la universitat va ser requerida perquè aclarira aquest aspecte, i en la seua contestació ha aportat un nou pressupost ajustat al programa presentat.  
  
Adoptades aquestes decisions, la Comissió de Valoració va determinar quin era l'import subvencionable respecte a cada sol·licitud i va procedir després a aplicar els criteris de puntuació previstos en la base reguladora sisena de l'Ordre. El procediment seguit per l'òrgan col·legiat queda recollit en l'acta de la sessió indicada, en la qual també consta que, per unanimitat, es va acordar elevar a l'òrgan competent per a resoldre una proposta motivada que es reflecteix íntegrament en la part dispositiva d'aquesta resolució.  
Cinqué. L'òrgan instructor ha emés informe en el qual se certifica que les universitats beneficiàries compleixen tots els requisits necessaris per a accedir a les ajudes establides en la convocatòria.  
  
Fonaments de dret  
I. De conformitat amb l'article 160.4 c) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en relació amb l'article 1 del Decret 179/2020, de 30 d'octubre, del Consell, d'aprovació del Reglament orgànic i funcional de la Conselleria de Participació, Transparència, Cooperació i Qualitat Democràtica, i en concordança amb el que es disposa en la base reguladora novena de l'Ordre, l'òrgan competent per a resoldre sobre la concessió de les subvencions convocades és la consellera de Participació, Transparència, Cooperació i Qualitat Democràtica.  
  
II. De conformitat amb l'apartat 4 de la base reguladora quarta de l'Ordre i amb l'article 12 del Decret 179/2020, de 30 d'octubre, del Consell, d'aprovació del Reglament orgànic i funcional de la Conselleria de Participació, Transparència, Cooperació i Qualitat Democràtica, la Direcció General de Qualitat Democràtica, Responsabilitat Social i Foment de l'Autogovern s'ha encarregat d'ordenar i instruir el procediment, i ha acordat totes les actuacions necessàries per a la determinació, coneixement i comprovació de les dades en virtut de les quals és procedent adoptar la resolució pertinent.  
III. La Llei 9/2022, de 30 de desembre, de pressupostos de la Generalitat per a l'exercici 2023, preveu, dins de l'aplicació 84.91.61.626.75.2 (programa denominat «Responsabilitat social i foment de l'autogovern»), la línia pressupostària S7251000, destinada a finançar la concessió de subvencions a universitats de la Comunitat Valenciana per a la realització d'actuacions relacionades amb el desenvolupament de l'Estatut d'Autonomia de la Comunitat Valenciana i la promoció de l'autogovern, així com amb la responsabilitat social, amb un import màxim global de 100.000,00 € (cent mil euros).  
IV. La Comissió de Valoració, de conformitat amb les bases reguladores sisena i setena de l'Ordre, va acordar en data 22 de juny de 2023, per unanimitat, elevar proposta motivada de resolució en els termes que figuren en l'acta de la indicada sessió, la qual s'incorpora a l'expedient de tramitació i s'assumeix en la seua integritat.  
  
En virtut de tot l'anterior, resolc:  
  
Primer  
Inadmetre a tràmit la sol·licitud presentada per l'Ajuntament de Quatretonda (expedient TSPUNI/2023/46/17), en ser aquesta una convocatòria de subvencions destinada exclusivament a les universitats de la Comunitat Valenciana i no haver realitzat l'esmentada entitat local cap al·legació dins del tràmit d'audiència prèvia que li va ser concedit mitjançant escrit notificat a través de la plataforma telemàtica de la Generalitat.  
  
Segon  
Considerar que la Universitat de València ha desistit de la sol·licitud que va donar lloc a l'expedient TSPUNI/2023/46/12, per no haver contestat l'entitat interessada el requeriment d'esmena que li va ser notificat a través de la plataforma telemàtica de la Generalitat. Tot això, de conformitat amb el que es preveu en l'apartat 3 de la base reguladora quarta de l'Ordre i en l'apartat seté de la resolució de convocatòria, en relació amb l'article 68 de la Llei 39/2015, d'1 d'octubre, del procediment administratiu comú de les administracions públiques, i amb l'article 23.5 de la Llei 38/2003, de 17 de novembre, general de subvencions.  
  
  
Tercer  
Concedir a les universitats que figuren en l'annex els imports de subvenció que s'indiquen per ordre decreixent de la puntuació assignada, atenent els criteris objectius d'atorgament indicats en la base reguladora sisena de l'Ordre i de conformitat amb la proposta motivada de resolució efectuada per la Comissió de Valoració, amb càrrec a la línia pressupostària S7251000, destinada, dins de l'aplicació 67.67.46.625.71.3 (programa denominat «Responsabilitat social i foment de l'autogovern»), a finançar, en el marc de la Llei 9/2022, de 30 de desembre, de pressupostos de la Generalitat per a l'exercici 2023, la concessió de subvencions a universitats de la Comunitat Valenciana per a la realització d'actuacions relacionades amb el desenvolupament de l'Estatut d'Autonomia de la Comunitat Valenciana i la promoció de l'autogovern, així com amb la responsabilitat social, amb un import màxim global de 100.000,00 € (cent mil euros).  
  
De conformitat amb l'apartat 1 de la base reguladora segona de l'Ordre, en les columnes «Actuacions subvencionables» i «Import concedit (en euros)» de la taula que figura en l'annex d'aquesta resolució de concessió s'ha diferenciat entre a) i b) en funció de si l'activitat que se subvenciona i l'import atorgat tenen a veure amb l'organització de congressos, jornades, trobades, conferències, xarrades o taules redones relacionades amb el desenvolupament de l'Estatut d'Autonomia de la Comunitat Valenciana i la promoció de l'autogovern, així com amb la responsabilitat social, o bé amb l'edició de publicacions relacionades amb actuacions que constitueixen l'objecte de la convocatòria, o bé amb tots dos tipus d'activitats, si escau.  
Les universitats beneficiàries hauran de complir les obligacions previstes en la base reguladora desena de l'Ordre, interpretada en connexió amb el conjunt de la mateixa Ordre, així com amb les previsions recollides en la resolució de convocatòria, amb especial atenció a l'obligació de respectar el termini màxim de justificació de la subvenció concedida, que conclou, d'acord amb l'apartat onzé de l'última resolució esmentada, el 25 d'octubre de 2023.  
  
Quart. Obligacions específiques en matèria de transparència, subministrament d'informació i dades obertes  
1. Les entitats públiques hauran de complir les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, li corresponen com a tals entitats públiques.  
2. Les entitats privades beneficiàries de la subvenció hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000,00 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000,00 euros.  
  
c) Les ajudes o subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000,00 euros.  
En particular, hauran de publicar en els termes previstos en els principis generals de l'article 5 de la Llei 19/2013 la informació institucional i organitzativa de l'article 6, i l'econòmica i pressupostària de l'article 8 d'aquesta. La present publicació es realitzarà a través de la pàgina web de l'entitat, o bé a través de la plataforma TEP - Transparència Entitats Privades- de GVA Oberta, a la qual es pot accedir en gvaoberta.gva.es/tep.  
Aquesta informació s'haurà de publicar a partir de l'any següent a aquell en què s'hagen superat els llindars establits, i haurà de mantindre's publicada durant almenys quatre anys naturals.  
3. Sense perjudici de les obligacions previstes en els apartats anteriors, totes les entitats beneficiàries de subvencions hauran de fer la publicitat adequada del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Conselleria de Participació, Transparència, Cooperació i Qualitat Democràtica en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
4. Totes les entitats beneficiàries de subvencions estan obligades a subministrar a l'entitat concedent, després del requeriment previ, tota la informació que siga necessària per al compliment per aquesta de les obligacions previstes en la Llei de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que aquest haguera sigut atés, l'òrgan que ha realitzat el requeriment podrà acordar, després de l'advertiment i l'audiència previs a l'interessat, la imposició de multes coercitives en els termes previstos en l'article 5 de la Llei 1/2022.  
5. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
Cinqué  
A més de les obligacions ja assenyalades, totes les universitats beneficiàries estaran obligades a valorar en les seues respectives memòries justificatives l'impacte de gènere de l'actuació o actuacions dutes a terme, tenint en compte el percentatge i el nombre de dones participants, bé siga com a ponents, conferenciants o moderadores de taules redones, bé siga com a assistents. Tot això, de conformitat amb el punt 1 e) de l'apartat sisé de la resolució de convocatòria, en relació amb el punt 3 a) del seu apartat onzé.  
  
D'acord amb l'apartat 4 de la base reguladora novena de l'Ordre, en relació amb l'apartat desé de la resolució de convocatòria, i també amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, contra aquesta resolució de concessió, que posa fi a la via administrativa, caldrà interposar els recursos següents:  
a) Recurs potestatiu de reposició, en el termini d'un mes, davant la persona titular de la conselleria amb competències en matèria de responsabilitat social i foment de l'autogovern.  
b) O bé, directament, recurs contenciós administratiu en el termini de dos mesos davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que s'estableix en els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això, sense perjudici que les entitats interessades puguen interposar qualsevol altre recurs que consideren pertinent.  
  
València, 5 de juliol de 2023.- La consellera de Participació, Transparència, Cooperació i Qualitat Democràtica: Rosa Pérez Garijo.